Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 627/11/6601	Banská Bystrica, 22.3.2012
EEČ : 2-45-58-2012

U Z N E S E N I E

Trestná vec:	obvinený XXXXX 
Prečin:	ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Banská Bystrica
Rozhodnutie:
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 15.10.2011 v Ústave na výkon trestu odňatia slobody XXXXX - Kráľová, ul. Sládkovičova 80, v čase okolo 08.30 h v priestoroch ubytovne H2, izby č. 209 po predchádzajúcom  verbálnom konflikte s odsúdeným XXXXX, nar. XXXXX, v XXXXX, bytom XXXXX, ktorý je t.č. vo výkone trestu odňatia slobody v Ústave na výkon trestu odňatia slobody v Banskej Bystrici - Kráľovej došlo k fyzickému napadnutiu tým spôsobom, že chytil XXXXX ležiaceho na svojej hornej posteli a silou ho z nej stiahol na zem, čím mu takto svojim konaním spôsobil zranenia podvrtnutie krčnej  chrbtice, odreninu pod pravým okom, pomliaždenie hrudníka so zlomeninou 11. rebra vpravo, pomliaždenie ľavej nohy odreniami  s dobou liečby, ktorá nepresahuje 4-6 týždňov,

Právna veta:
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
	Poverený príslušník ZVJS XXXXX uznesením zo dňa 08.11.2011 začal trestné stíhanie a súčasne  vzniesol podľa § 206 ods. 1 Tr. por. obvinenie XXXXX, nar. XXXXX v Banskej Bystrici, trvale bytom XXXXX XXXXX, okres XXXXX, t. č. vo výkone trestu odňatia slobody v v Ústave na výkon trestu odňatia slobody XXXXX - Kráľová, ul. Sládkovičova 80 pre prečin ublíženia na zdraví podľa § 156 ods. 1 Trestného zákona, na tom skutkovom základe ako je uvedené vo výrokovej časti tohto uznesenia.

	V priebehu vyšetrovania bol vykonaný výsluch obvineného XXXXX, ktorý sa k spáchaniu skutku doznal.

	Nakoľko sa obvinený nachádza v ÚVTOS XXXXX, bolo vykonávané vyšetrovanie počas ktorého bolo nepochybne preukázané, že skutok sa stal tak, ako je to vyššie uvedené, skutok je trestným činom  a spáchal ho obvinený, čo vyplýva aj  z výpovedi svedka - poškodeného XXXXX a  výsluchu svedkov XXXXX. Túto skutočnosť preukazujú aj viaceré listinné dôkazy, najmä znalecký posudok. 

	Do spisového materiálu bol zabezpečený rozsudok rozsudkom Okresného súdu v Banskej Bystrici č. k. 5T 46/2009 zo dňa 24.06.2009, ktorý sa stal právoplatným dňa 24.06.2009, v ktorom bol XXXXX uložený nepodmienečný trest odňatia slobody v trvaní 7 rokov a 6 mesiacov pre zločin sexuálneho násilia podľa § 200 ods. 1 Tr. zák., ktorý toho času vykonáva v ÚVTOS. XXXXX.

	Ďalej boli do spisového materiálu zadovážené posudky a hodnotenia na obvineného XXXXX, pričom v posudku Ústavu na výkon trestu odňatia slobody v Banskej Bystrici  je uvedené, že obv. XXXXX sa nachádza vo výkone trestu od 15.02.2009. Správanie a vystupovanie obv. nebolo vždy na požadovanej úrovni. Obvinený bol 3 - krát disciplinárne odmenený 2 - krát disciplinárne potrestaný. Pracovne je zaradený na pracovisku vnútornej prevádzky, kotolňa - údržba, kde si svoje povinnosti plní zodpovedne a kvalitne.

 Prečinu ublíženia na zdraví  podľa § 156 ods. 1 Trestného zákona sa dopustí ten, kto inému úmyselne ublíži na zdraví.

	Za prečin ublíženia na zdraví  podľa § 156 ods. 1 Trestného zákona hrozí páchateľovi trest odňatia slobody na šesť mesiacov až dva roky.  

	Podľa § 215 ods. 2 písm. a/ Tr. por. môže prokurátor zastaviť trestné stíhanie ak je trest ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 

	Trest uložený rozsudkom Okresného súdu v Banskej Bystrici č. k. 5T 46/2009 zo dňa 24.06.2009, ktorý sa stal právoplatným dňa 24.06.2009 je dostatočný na splnenie účelu trestu a prevýchovu páchateľa, aby viedol riadny život.

	Preto som rozhodol tak, ako je uvedené vo výrokovej časti uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

V prípade, ak obvinený vyhlási do troch dní od doručenia tohto  uznesenia, že na prejednaní veci trvá, v trestnom stíhaní sa pokračuje.

JUDr. Ľubomír Saksa
prokurátor